**Scabies (fnat)**

**Hvad er fnat?**

Fnat er en mide. Den befrugtede hunmide graver gange i det øverste hudlag, hvor den lægger 2-3 æg dagligt. Æggene udvikles til larver og til fuldt udviklede mider i løbet af ca. 7-14 dage.
Fnatmider lever i 4-6 uger. Miden vil dø efter 2-4 døgn uden kontakt med hud.

Almindeligvis har man mellem ca. 5-15 mider i alt.

**Hvordan får man fnat?**

Man smittes med fnat, når en befrugtet hunmide kommer på huden. Dette kræver nær kropslig kontakt med en smittet person, som ved længerevarende direkte berøring eller sjældnere ved at dele seng og tøj.

Hos patienter med nedsat immunitet kan fnat have form som skorpefnat med mange mider. Skorpefnat smitter ved mindste berøring og også ved at dele seng og tøj.

**Symptomer**

Intens hudkløe der forværres ved sengetid, samt udslæt med små blærer eller røde knopper på huden, især mellem fingrene, ved håndled, i armhuler og omkring kønsdele.
Kløen begynder som regel 2-6 uger efter man er smittet.

Selv om fnatmider er udryddet ved behandlingen, er det helt almindeligt, at kløen fortsætter i 2-6 uger efter endt behandling. Hvis kløen er meget generende kan man smøre med binyrebarkhormon i en kort periode og/eller anvende antihistamin.

**Behandling**

Der er flere behandlingsmuligheder.

I hudklinikken bruges primært Svovlvaseline og Tenutex.

Der er tiltagende resistens overfor Nix-creme, hvorfor vi sjældent anvender denne.

Her er der givet vejledning på de behandlinger vi bruger hos os, du skal følge den behandling som du har aftalt med lægen.

**Hvad kan du selv gøre?**

Del ikke tøj, sko, håndklæder, viskestykker, karklude og seng med andre.

**Hold ud**! Det koster en del energi, men i sidste ende kommer I af med de små bæster

**Husk: Det er ingen skam at have fnat**

Er du i tvivl, er du selvfølgelig velkommen til at kontakte os.

Mvh Hudklinikken i Nyborg.

**Svovlvaseline 10%**

**Behandlingen skal gentages 3 dage i træk**

Om aftenen:

* Du skal gå i bad og derefter smøre salven på tør hud.
* Klip neglene korte, så huden under neglene kan smøres med salve.
* Salven skal smøres omhyggeligt på hele kroppen også ansigt og hårbund så vidt muligt. Pas dog på ikke at behandle huden omkring øjne og mund.
* Vær særlig omhyggelig ved fingre, tæer, under arme, i navle og kønsdelene.
* Salven skal sidde på i 24 timer
* Når du vasker hænder i løbet af de 24 timer, skal du smøre hænderne med Svovlvaseline igen.
* Alle medlemmer af husstanden skal behandles samtidig for at undgå at smitte hinanden.

Næste dag:

* Tøj, håndklæder, sengelinned, viskestykker og karklude vaskes ved minimum 60 grader.
* Tåler tøjet ikke vask ved 60 grader, kan det stå isoleret i en plastikpose i 1 uge.
* Sko skal også stå isoleret i en plastikpose i 1 uge.
* At lægge tøj og sko i dybfryser slår ikke miderne ihjel.
* Støvsug senge og møbler med betræk/polstring, og rengør hjemmet med almindelige rengøringsmidler.
* Husk overtøj, tæpper, puder mm.
* Del ikke tøj, sko, håndklæder, viskestykker, karklude og seng med andre.
* 24 timer efter salven er påført, skal du gå i bad. Vask håret og kroppen grundigt og gentag behandlingen til du har behandlet 3 dage i træk.
* Du skal tage rent tøj på

**Bivirkninger**

I sjældne tilfælde kan cremen give eksem.

**Graviditet og amning**

Du må gerne blive gravid og amme, mens du behandles med Svovlvaseline.